Die voortdurende behoefte aan regstelling en berou - www.bybelkennis.co.za
by Coen Slabber · Published 23/06/2015 · Updated 15/05/2015
If youth but had the knowledge, if age but had the power – Franse spreekwoord
Hoe reageer jy op konfrontasie? Met nederigheid en berou of word jy kwaad? Word die saak nou die persoon wat voor jou staan? Hoe konfronteer jy ander mense? Kyk jy terug daarna en voel spyt daaroor of kyk jy terug en vra vir God om jou swakke pogings ten goede te gebruik? Omdat ons mense is, sal konfrontasie altyd daar wees. Vir Christene moet konfrontasie lei tot nederige berou, opregte verskonings en versterkte verhoudings.
As ons met ons sonde gekonfronteer word, oortuig word daarvan en berou toon, is dit die gevolg van God se liefde. My kind, moet dit nie gering ag as die Here jou tug nie en moenie mismoedig word as Hy jou teregwys nie, want die Here tug hom wat Hy liefhet en straf elkeen wat Hy as kind aanneem (Hebreërs 12:5 – 6). Besef jy nie dat God jou deur sy goedheid tot bekering wil lei nie? (Romeine 2:4). As jy nie gekonfronteer wil word nie, verwerp jy God se liefde; jy verwerp sy goedheid vir jou; jy plaas hindernisse in die pad van God se liefde.
As ons in nederigheid reageer as ons gekonfronteer word, laat ons toe dat mense kan aanhou om hulle bekommernisse te kommunikeer aan ons. As ons konfrontasie as 'n belediging sien van die persoon wat ons konfronteer, as ons in trots weier, word dit moeiliker vir mense om ons te nader – hulle voel hulle kan nie met ons praat nie.